
VIA  FERRATA 


CAltMEN 

Ferri  aerisque  rigens  stat  monstrum  immane  metallo 
Terra  et  Vulcano  partum , nova  forma  Chimaerae 
Ferreis  fulta  rotis,  cui  perpetuo  ordine  centum 
Vincti  a tergo  haerent  ingenti  pondere  currus. 

Carnibus  haud  pecudum  nec  bellua  pascitur  herba, 

Sed  prunae  ardentes  infusus  et  amnis  iniquam 
Explent  ingluviem.  Magno  vix  corpore  septi, 

Adversas  miro  jungunt  certamine  vires 

Ignis  et  unda  simul ; tum  creber  anhelitus  intus 

Auditur,  surdis  quatiturque  ferae  ictibus  alvus. 

Tunc  quoque  nigrantem  fumum  mixtasque  favillas 
Evomere,  et  tardo  primum  discedere  motu; 

At  citius  citiusque  fugit  stimulo  excita  coeco. 

Agmen  agens  currum  ; fert  impetus  ipse  ruentem 
Emensumque  atra  spatium  caligine  signat. 

Cocyto  credas,  Slygiisve  paludibus  anguem 
Emissam , celeri  tam  magna  volumina  tractu 
Per  campos  sinuat,  tam  stridula  sibila  scissis 
Crebrescunt  auris,  tanto  ferit  astra  tumultu! 
Longinquo  allapsum  nunc  murmure  prodidit  et  jam 
Transit  et  ex  oculis  jam  se  servantibus  aufert. 

Non  biscens  tellus  praetentave  flumina  talem 
Impediunt  cursum , nivei  non  vertice  montes  ; 

Nam  modo  praecipiti  suspensum  gurgite  pontem 
Mole  terit,  volucrique  tremunt  sub  pondere  pilae. 
Obscurum  modo  se  illa  furens  immittit  in  antrum 
Horrifico  sonitu;  vocem  cava  claustra  volutant. 

Et  trepidi  fugiunt  manes  dum  viscera  terrae 
Scrutatur  penitus,  solique  loca  invia  visit. 

Inde  brevi  superas  iterum  patefacta  sub  auras 
Redditur,  et  certum  per  prata,  per  arva,  per  urbes 
Pergit  iter  vento  citior  Phoebique  quadrigis. 

Nec  piceis  ubi  telluri  nox  incubat  alis 
Lapsa  polo , sopit  stimulos  agmenque  retentat ; 
Purpurea  sed  dira  ferae  stant  lumina  flamma, 
Collustrantque  viam  longe,  geminamque  rotarum 
Exstantem  normam,  visuque  animalia  terrent. 

Marmore  caelato,  fabrili  splendida  luxu 
Est  domus,  ignivomi  sublimis  regia  monstri. 
Advectas  toto  merces  qua  congerat  orbe. 


Huic  ubi  fit  propius,  veluti  remorante  capistro, 
Sensim  animos  ponit,  crassum  protlansque  vaporem 
Fornicibus  celsis  succedit,  et  hic  tandem  stat. 
Curribus  at  populus  migrantum  desilit  ingens 
Funditur  et  foribus ; sua  qui  modo  tecta  reliquit 
Insuetas  terris  plantas,  nova  sidera  coelo 
Miratur,  rerum  et  mutato  nomine  mussat. 

Exsultat  jactans  vanaque  homo  mente  superbit. 
Qui  spatii  leges  naturae  et  foedera  cuncta 
Subjecit  pedibus,  superos  neque  respicit  ultra 
Impius , aut  divum  cuiquam  parere  fatetur ; 

Ipse  sibi  deus,  infrenis  lex  una  libido. 
Haudquaquam  Jovis  hic  typhoea  tela  pavescit. 

Quin  et  Titanum  fatis  melioribus  ausus 
Infandum  renovare  nefas,  temeravit  Olympum, 
Confectique  situ  patris  exitiabile  dextra 
Eripuit  fulgur,  ferri  quod  stamine  rectum 
Protinus  ipsius  portet  mandata  per  orbem. 

Nec  jam  successu  tumidus  tibi , Phoebe , pepercit ; 
Artibus  aeaeis  nam  te,  pulcherrime,  coelo 
Elicit,  et  radiis  divina  fronte  revulsis 
Captivisque  suos  jubet  ille  effingere  vultus. 

Aeterna  ut  parti  superent  monumenta  triumphi. 
Coelicolis  hinc  sacratos  sibi  poscit  honores 
Aeolidae  similis,  vocem  quando  Altisonantis 

Cornipedum  pulsu  simulabat  et  aere  rotarum. 
Demens  ! aerium  compelle  ad  frena  vaporem , 
Insanaque  fuga  terrenam  contere  sedem , 
rseptuni  vel  praepetibus  finde  arva  carinis, 

Raptus  amore  lucri , fugientem  haud  secius  urgent 
Ultrices  curae,  tacito  quae  vulnere  tractim 
Insomni  fibras  tentant.  Quacumque  molestum 
Flectis  iter,  tristes  morbi  turpisque  senectus 
Insidias  posuere,  ratamque  in  tempore  praedam 
Excipiunt ; manet  extremo  sub  limite  lethum. 

